Document ID: 32012R1149

NARIADENIE KOMISIE (EÚ) č. 1149/2012
zo 4. decembra 2012,
ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie extraktov z rozmarínu (E 392) v náplniach do plnených sušených cestovín
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
keďže:
(1)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
(2)
Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
(3)
Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo na základe žiadosti.
(4)
Žiadosť o povolenie používania extraktov z rozmarínu (E 392) ako antioxidantu v náplniach do plnených sušených cestovín bola predložená a sprístupnená členským štátom.
(5)
Antioxidanty sú látky, ktoré chránia potraviny proti skazeniu spôsobenému oxidáciou, napríklad proti žltnutiu tukov a farebným zmenám. Extrakty z rozmarínu (E 392) používané v náplniach do plnených sušených cestovín zlepšujú stabilitu tukov a olejov v recepte (napr. rastlinný olej, tuk v mäse, syre a mliečnych zložkách) počas celej doby trvanlivosti výrobku. Chuť plnených sušených cestovín je stabilnejšia bez organoleptických nedostatkov a pachuti v dôsledku oxidácie tuku.
(6)
Európsky úrad pre bezpečnosť potravín posúdil používanie extraktov z rozmarínu ako prídavnej látky v potravinách (3). Na základe hraníc bezpečnosti stanovených za použitia NOAEL (4) z rôznych štúdií, v ktorých NOAEL boli väčšinou najvyššie testované dávky, a za použitia konzervatívnych odhadov potravinovej expozície sa dospelo k záveru, že používanie extraktov z rozmarínu opísané vo vedeckom stanovisku pri navrhovanom použití a v navrhovanej miere by nemalo predstavovať bezpečnostné riziko. Dodatočný príjem vyplývajúci z nového použitia v náplniach do plnených sušených cestovín k celkovému príjmu neprispieva. Preto je vhodné povoliť používanie extraktov z rozmarínu (E 392) ako antioxidantu v náplniach do plnených sušených cestovín.
(7)
V zmysle článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď predmetná aktualizácia pravdepodobne nemá vplyv na ľudské zdravie. Keďže schválenie používania extraktov z rozmarínu (E 392) ako antioxidantu v náplniach do plnených sušených cestovín predstavuje aktualizáciu uvedeného zoznamu, ktorá pravdepodobne nemá vplyv na ľudské zdravie, nie je nutné požiadať o stanovisko Európsky úrad pre bezpečnosť potravín.
(8)
V zmysle prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (5), sa príloha II, ktorou sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom umožniť používanie extraktov z rozmarínu (E 392) v náplniach do plnených sušených cestovín pred týmto dátumom je potrebné stanoviť skorší dátum uplatňovania, pokiaľ ide o používanie uvedenej prídavnej látky v potravinách.
(9)
Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. decembra 2012

Labels: 0
3
17